2.2 ลักษณะการประกอบธุรกิจ

(1) การเปลี่ยนแปลงและพัฒนาการที่สำคัญ

ในช่วง 3 ปีที่ผ่านมา บริษัทมีการเปลี่ยนแปลง และพัฒนาการที่สำคัญ พอสรุปได้ดังนี้

ปี 2549 กลุ่มผู้ถือหุ้นรายใหญ่เดิมของบริษัท คือ กลุ่มว่องกุศลกิจ ได้ทำการขายหุ้นรวมจำนวน
42,923,520 หุ้น หรือเท่ากับร้อยละ 25.43 ของทุนชำระแล้วของบริษัทฯ ให้กับ บริษัท เอ. พี.
เอฟ. โฮลดิ้งส์ จำกัด ซึ่งเป็นบริษัทที่จดทะเบียนในประเทศไทย การซื้อหุ้นดังกล่าว ส่งผลให้ บริษัท
เอ.พี.เอฟ. โฮลดิ้งส์ จำกัด มีหน้าที่ต้องจัดทำคำเสนอซื้อหลักทรัพย์ที่คงเหลืออยู่ทั้งหมดของบริษัทฯ
ตามหลักเกณฑ์การเข้าถือหลักทรัพย์เพื่อครอบงำกิจการ ซึ่งผลจากการทำคำเสนอซื้อนั้น ทำให้ บริษัท
เอ. พี. เอฟ. โฮลดิ้งส์ จำกัด เป็นผู้ถือหุ้นรายใหญ่ของบริษัท และมีหุ้นรวมเป็นจำนวน
132,565,419 หุ้น หรือคิดเป็นร้อยละ 78.53 ของทุนที่ออกและเรียกชำระแล้ว
และยังคงสภาพของบริษัทให้เป็นบริษัทจดทะเบียนในตลาดหลักทรัพย์ต่อไป

  นอกจากนั้น ในเดือนมีนาคม 2549 หลังจากกลุ่มผู้ถือหุ้นใหญ่รายใหม่เข้ามาถือหุ้น
  บริษัทมีการเปลี่ยนแปลงโครงสร้างผู้บริหาร โดยมีกรรมการลาออกจำนวน 4 ท่าน ได้แก่
  นายวิฑูรย์ ว่องกุศลกิจ นายกุลวัฒน์ เจนวัฒนวิทย์ นางวิไลวรรณ ตันติธรรม และนายวีระเจตน์
  ว่องกุศลกิจ และมีกรรมการใหม่เข้ามาแทน จำนวน 3 ท่าน ได้แก่ นายมิทซึจิ โคโนชิตะ
  ดำรงตำแหน่ง ประธานกรรมการ นายทัตซึยะ โคโนชิตะ เป็น ประธานกรรมการบริหาร และ
  นายเจเรมี เหลียว เป็นกรรมการผู้จัดการ หรือ ผู้บริหารสูงสุด

ปี 2550 มีการเปลี่ยนแปลงกรรมการผู้จัดการ สายงานการตลาดหลักทรัพย์ เนื่องจาก
กรรมการผู้จัดการคนเดิม คือ นางสาวสุดธิดา จิระพัฒน์สกุล
ได้ลาออกจากการเป็นกรรมการและพนักงานของบริษัท เมื่อวันที่ 15 มิถุนายน ดังนั้น บริษัทฯ
จึงได้แต่งตั้ง นายโยธิน วิริเยนะวัตร์ ให้ดำรงตำแหน่งแทน ในชื่อตำแหน่ง กรรมการบริหาร –
สายงานการตลาดหลักทรัพย์ไทย

  ในระหว่างปี บริษัทฯ ได้ปิดสาขารวม10 แห่ง เพื่อเป็นการลดค่าใช้จ่าย
  และปรับทิศทางการดำเนินธุรกิจของบริษัทใหม่ ทำให้ ณ สิ้นปี 2550 บริษัทฯ
  มีสำนักงานสาขารวมทั้งสิ้น 3 สาขา ประกอบด้วย สาขารังสิต นครปฐม และนครสวรรค์
  ต่อมาในปลายปี 2551 บริษัทได้เปิดสาขาอีก 1 แห่ง เป็นสาขาที่ 4
  ที่อาคารออลซีซั่นส์คอมเพล็กซ์ ถนนวิทยุ

ปี 2551 เมื่อวันที่ 17 มกราคม 2551 บริษัทฯ ได้ร่วมลงทุนกับ นายวีระเจตน์ ว่องกุศลกิจ
และครอบครัว เพื่อเปิดบริษัทย่อย ชื่อ บริษัทหลักทรัพย์จัดการกองทุน ยูไนเต็ด จำกัด
โดยมีวัตถุประสงค์ในการประกอบธุรกิจหลักทรัพย์ ประเภทการจัดการกองทุนส่วนบุคคล
โดยมีทุนจดทะเบียนเริ่มต้น 25 ล้านบาท เป็นเงินลงทุนในส่วนของบริษัทฯร้อยละ 51 ต่อมาในเดือน
ตุลาคม ได้มีการเพิ่มทุนเป็น 40 ล้านบาท โดยมีขนาดของกองทุนที่บริหารประมาณ 60-80 ล้านบาท

  เมื่อวันที่ 31 กรกฎาคม 2551 บริษัทฯ ได้รับใบอนุญาตประกอบธุรกิจสัญญาซื้อขายล่วงหน้า
  ประเภทการเป็นตัวแทนซื้อขายสัญญาซื้อขายล่วงหน้า
  จากสำนักงานคณะกรรมการกำกับหลักทรัพย์และตลาดหลักทรัพย์ และเริ่มเปิดให้บริการแก่ลูกค้า
  เมื่อเดือนตุลาคม เป็นต้นมา นอกจากนั้น ในระหว่างปี ได้มีการจัดเตรียมเอกสาร
  และทดสอบระบบ back office ในการทำธุรกิจยืม และให้ยืมหลักทรัพย์ (Stock
  Borrowings & Lending) เพื่อยื่นขอรับใบอนุญาตทำธุรกรรมดังกล่าว
  จากสำนักงานคณะกรรมการกำกับหลักทรัพย์ และตลาดหลักทรัพย์
  ซึ่งคาดว่าจะพร้อมยื่นขออนุมัติได้ในไตรมาสที่ 1 ของปี 2552

  เมื่อวันที่ 10 กันยายน 2551 กรรมการอิสระและประธานกรรมการตรวจสอบของบริษัทฯ
  ได้ขอลาออกจากตำแหน่ง เนื่องจากปัญหาสุขภาพ คณะกรรมการของบริษัทฯ
  จึงได้ทำการเลือกตั้งประธานกรรมการตรวจสอบท่านใหม่จากกรรมการเดิม
  และแต่งตั้งกรรมการอิสระคนปัจจุบันอีก 1 ท่านให้เป็นกรรมการตรวจสอบด้วย
  รวมทั้งได้แต่งตั้งกรรมการอิสระ
  และกรรมการตรวจสอบเพิ่มเติมเพื่อทดแทนตำแหน่งกรรมการที่ลาออก 1 ตำแหน่ง ทำให้ ณ วันที่
  31 ธันวาคม 2551 บริษัทฯ มีคณะกรรมการทั้งสิ้น รวม 9 ท่านเท่าเดิม
  และเป็นกรรมการอิสระและกรรมการตรวจสอบ 4 ท่าน

เมื่อวันที่ 6 พฤศจิกายน 2551 หลังจากที่ได้รับอนุมัติจากตลาดหลักทรัพย์แห่งประเทศไทย บริษัทฯ
ได้ลงนามในสัญญาการเป็นนายหน้าหรือตัวแทนซื้อขายหลักทรัพย์ในลักษณะคู่ค้า (Exclusive
Cooperation Agreement) เมื่อวันที่ 20 พฤศจิกายน 2551 กับ Cantor Fitzgerald
ซึ่งเป็นบริษัทหลักทรัพย์ต่างประเทศที่อยู่ภายใต้การกำกับดูแลของ Financial Service
Authority ประเทศอังกฤษ และเป็นสมาชิกของ London Stock Exchange
เพื่อเป็นการขยายฐานธุรกิจทางด้านนายหน้าซื้อขายหลักทรัพย์

(2) การประกอบธุรกิจ

บริษัทประกอบธุรกิจหลักทรัพย์โดยมีใบอนุญาต 4 ประเภท
ซึ่งได้แก่การประกอบกิจการนายหน้าซื้อขายหลักทรัพย์ กิจการค้าหลักทรัพย์
กิจการที่ปรึกษาการลงทุนและกิจการการจัดจำหน่ายหลักทรัพย์ โดย ณ สิ้นปี 2551
บริษัทมีสำนักงานสาขาที่ให้บริการด้านหลักทรัพย์รวม 4 แห่ง ได้แก่ สาขารังสิต สาขานครปฐม
สาขานครสวรรค์ และสาขาถนนวิทยุ และมี Cantor Fitzgerald เป็น Exclusive Partner
นอกจากนี้ บริษัทฯ ยังมีบริการการซื้อขายหลักทรัพย์ผ่านทาง อินเตอร์เน็ตด้วย
บริษัทมีบริการด้านวาณิชธนกิจ ซึ่งให้บริการที่ปรึกษาทางการเงินที่ได้รับใบอนุญาต จากสำนักงาน
ก.ล.ต. โดยมีบริการเป็นที่ปรึกษาทางการเงิน การจัดโครงสร้างผู้ถือหุ้น
การระดมทุนโดยการออกตราสารประเภทหนี้และทุน เช่น หุ้นสามัญ หุ้นบุริมสิทธิ หุ้นกู้
หุ้นกู้ควบใบสำคัญแสดงสิทธิ ฯลฯ
และการนำตราสารและหลักทรัพย์ดังกล่าวเข้าจดทะเบียนในตลาดหลักทรัพย์แห่งประเทศไทยและตลาดหลักทรัพย์
MAI ตามใบอนุญาตที่ได้รับ

นอกจากนี้ บริษัทฯ มีธุรกิจการค้าหลักทรัพย์ประเภทตราสารหนี้
ซึ่งเป็นอีกธุรกิจหนึ่งที่เพิ่มฐานรายได้ให้กับบริษัทนอกเหนือจากรายได้ค่าธรรมเนียมจากการเป็นนายหน้าซื้อขายหลักทรัพย์ซึ่งเป็นรายได้หลัก
และบริษัทฯ ยังเป็นตัวแทนสนับสนุนการขายหน่วยลงทุนให้แก่บริษัทหลักทรัพย์จัดการกองทุนถึง 14
แห่ง เพื่อให้บริษัทฯ
สามารถให้บริการแก่ผู้ที่ต้องการลงทุนในหน่วยลงทุนเลือกลงทุนได้อย่างหลากหลาย
ครอบคลุมกับความต้องการของผู้ลงทุน และเป็นการเพิ่มช่องทางในการลงทุนให้แก่ลูกค้าของบริษัทฯ
ได้อีกทางหนึ่ง ยิ่งกว่านั้น ในปี 2551 บริษัทฯ ได้เริ่มเปิดให้บริการการซื้อขายสัญญาซื้อขายล่วงหน้า
และในขณะนี้ บริษัทฯ อยู่ระหว่างการจัดเตรียมเอกสาร เพื่อยื่นขอใบอนุญาตประกอบธุรกิจ
การยืมและให้ยืมหลักทรัพย์ (Stocks Borrowing & Lending) จากสำนักงาน ก.ล.ต.
และคาดว่าจะสามารถเปิดให้บริการการทำธุรกรรมดังกล่าวได้ภายในปี 2552

เมื่อกลางปี 2551 บริษัทฯ ได้เปิดดำเนินการบริษัทย่อย 1 แห่ง ชื่อ บริษัทหลักทรัพย์จัดการกองทุน
ยูไนเต็ด จำกัด โดยเป็นการร่วมลงทุนกับ นายวีระเจตน์ ว่องกุศลกิจ และครอบครัว
เพื่อประกอบธุรกิจหลักทรัพย์ประเภทการจัดการกองทุนส่วนบุคคล โดยบริษัทฯ ลงทุนในสัดส่วน
ร้อยละ 51 ของทุนจดทะเบียนและชำระแล้ว โดย ณ วันที่ 31 ธันวาคม 2551 บริษัทย่อยดังกล่าว
มีทุนจดทะเบียนและชำระแล้ว 40 ล้านบาท และมีขนาดกองทุนที่อยู่ภายใต้การดูแล ประมาณ 60-80
ล้านบาท

(3) โครงสร้างรายได้ของบริษัท

  ------------------------------------- -------- -------- -------- -------- -------- --------
  รายได้                                 31                31                31       
                                        ธันวาคม            ธันวาคม            ธันวาคม   
                                        2549              2550              2551*    

                                        ล้านบาท   %        ล้านบาท   %        ล้านบาท   %

  1. รายได้ธุรกิจหลักทรัพย์                                                                

  ค่านายหน้า                              197.22   74.16    171.94   63.05    145.70   55.26

  ค่าธรรมเนียมและค่าบริการ                  9.88     3.71     13.09    4.80     19.45    7.38

  กำไรจากการซื้อขายหลักทรัพย์                6.58     2.48     8.34     3.06     1.17     0.44

  ดอกเบี้ยและเงินปันผลจากเงินลงทุนในหลักทรัพย์   28.32    10.65    24.56    9.01     44.26    16.79

  ดอกเบี้ยเงินให้กู้ยืม                        21.50    8.08     44.77    16.42    47.05    17.84

  รวมรายได้ธุรกิจหลักทรัพย์                   263.50   99.08    262.70   96.34    257.63   97.71

  2. รายได้อื่น                            2.43     0.92     9.98     3.66     6.05     2.29

  รวมรายได้                              265.93   100.00   272.68   100.00   263.68   100.00
  ------------------------------------- -------- -------- -------- -------- -------- --------

*หมายเหตุ สำหรับปี 2551 ได้แสดงข้อมูลสำหรับงบการเงินรวม
ซึ่งบริษัทได้จัดทำเป็นปีแรกหลังจากมีบริษัทย่อย

(4) เป้าหมายการดำเนินธุรกิจ

ในปี 2552 บริษัทฯ มุ่งเน้นที่จะลดผลกระทบที่อาจจะเกิดแก่ผู้มีส่วนได้เสียทุกกลุ่มของบริษัทฯ
จากสภาวะเศรษฐกิจถดถอยในปัจจุบันให้มีน้อยที่สุด โดยการจัดหาผลิตภัณฑ์ที่มีความหลากหลาย และ
การให้บริการที่มีคุณภาพกับลูกค้า ในขณะเดียวกัน
ก็จะคำนึงถึงการลดความเสี่ยงในด้านการปฏิบัติการ ความเสี่ยงในการทำรายการผิดพลาด
รวมทั้งการลดค่าใช้จ่าย ให้น้อยที่สุดเป็นสำคัญ
โดยได้ตั้งเป้าหมายการดำเนินธุรกิจโดยรวมของบริษัทฯ ไว้ ดังนี้

1) งานด้านการเป็นนายหน้าซื้อขายหลักทรัพย์ (Brokerage) เนื่องจากในปี 2551 ที่ผ่านมานั้น
บริษัทฯ ได้รับผลกระทบจากภาวะหนี้เสียที่เกิดจากการให้สินเชื่อในการซื้อขายหลักทรัพย์
ส่งผลให้บริษัทฯ มีผลขาดทุน ดังนั้น ในปี 2552 บริษัทฯ จะมุ่งเน้นการแก้ไขปัญหาหนี้เสีย
และปรับปรุงการบริหารความเสี่ยงให้มีความรัดกุมเพิ่มมากขึ้น

2) งานด้านวาณิชธนกิจ (Investment Banking)
บริษัทยังคงให้ความสำคัญกับการทำธุรกิจด้านการเป็นที่ปรึกษาทางการเงิน
และการจำหน่ายและรับประกันการจำหน่ายหลักทรัพย์อย่างต่อเนื่อง
เนื่องจากเห็นว่าเป็นกลยุทธ์สำคัญที่จะช่วยสนับสนุนธุรกิจด้านหลักทรัพย์ด้วย นอกจากนี้
บริษัทยังคงมีธุรกรรมด้านวาณิชธนกิจอื่น ๆ อีก เช่น การควบรวมกิจการ
การเป็นที่ปรึกษาการปรับโครงสร้างหนี้ เป็นต้น

ในขณะเดียวกัน บริษัทฯ ยังคงให้ความสำคัญกับการทำธุรกิจด้านอื่น ๆ รวมทั้งธุรกิจค้าตราสารหนี้
ธุรกิจตัวแทนสนับสนุนการซื้อขายหน่วยลงทุน และการแสวงหาโอกาสทางธุรกิจอื่น ๆ
ที่ทางการกำหนดให้ดำเนินการ เพื่อให้บริการที่ครบวงจร
และเพิ่มสัดส่วนรายได้ที่ไม่ใช่ค่านายหน้าซื้อขายหลักทรัพย์ ให้มีสัดส่วนไม่ต่ำกว่าร้อยละ 15
ของรายได้รวม

3) งานด้านวิเคราะห์หลักทรัพย์
บริษัทมีเป้าหมายในการสร้างผลงานวิเคราะห์หลักทรัพย์ที่มีคุณภาพและมีมาตรฐาน
เพื่อตอบสนองความต้องการของลูกค้าประเภทต่าง ๆ ในการนี้
บริษัทได้มีการริเริ่มจัดทำบทวิเคราะห์หลักทรัพย์เป็นภาษาญี่ปุ่น รวมทั้งสร้างเว็บไซท์ เป็นภาษาญี่ปุ่น
เพื่อให้บริการกับนักลงทุนชาวญี่ปุ่นโดยเฉพาะ

4) งานด้านสนับสนุน บริษัทให้ความสำคัญกับการพัฒนาระบบงานต่าง ๆ
โดยเฉพาะอย่างยิ่งระบบเทคโนโลยีสารสนเทศ อย่างต่อเนื่อง เพื่อการให้บริการที่ดีเลิศ
และรองรับการแข่งขัน และธุรกรรมใหม่ ๆ ในอนาคต